President Arnold Rüütel kuulutas neljapäeva õhtul välja üleliigse laovaru seaduse, mille alusel hakkab riik trahviraha nõudma suurtes kogustes odavat suhkrut ja muud toidukraami varunud ettevõtjatelt.    1. mail jõustuv seadus lähtub Euroopa Liidu reeglitest, mis ei luba turumoonutusi. Hinnanguliselt on Eestisse imporditud 50 000 tonni suhkrut tavapärasest enam. Seadus võimaldab varujatelt iga liigse suhkrukilo eest küsida edaspidi seitse krooni  eritasu.    Eesti Päevaleht kirjutas, et presidendil oli raske otsustada, sest napilt enne euroliiduga ühinemist vastu võetud seadus riivab põhiseaduslikku õiguskindluse printsiipi.    Põhjalikult seaduse vahekorda riigisisese ja Euroopa õiguse ning lepinguõigusega analüüsinud eksperdid soovitasid Rüütlile veto teed mitte minna.    Riigipea pole viimane kohtuinstants. Meil pole valgustatud monarhiat, ütles Rüütlile õigusalast nõu andev EBS-i professor Arno Almann Eesti  Päevalehele. Tema sõnul jääb võimalus vaidlustada võimalikke trahve kohtus.    BNS